# כלבי אשמורת

כלבי אשמורת
Reservoir Dogs|  |
| כרזת הסרט בארץ |
|
בימוי |
קוונטין טרנטינו  |
|
הופק בידי |
לורנס בנדר |
|
תסריט |
קוונטין טרנטינו  |
|
עריכה |
סאלי מנק  |
|
שחקנים ראשיים |
הארווי קייטל טים רות' סטיב בושמי מייקל מדסן כריס פן |
|
צילום |
אנדריי סקולה  |
|
מדינה |
ארצות הברית  |
|
חברת הפקה |
ארטיזן אנטרטיינמנט  |
|
חברה מפיצה |
מירמקס  |
|
הקרנת בכורה |
23 באוקטובר 1992 |
|
משך הקרנה |
99 דקות |
|
שפת הסרט |
אנגלית  |
|
סוגה |
סרט שוד, דרמה פסיכולוגית, סרט קומדיה שחורה, סרט הרפתקאות, מותחן פסיכולוגי, סרט עצמאי, סרט מסתורין, סרט פלאשבק, דרמה קומית, סרט קומדיית פשע, סרט פעולה, סרט פשע, סרט מתח, סרט מותחן, סרט דרמה, מותחן פשע, סרט מאפיה, סרט דרמת פשע, נאו-נואר  |
|
מקום התרחשות |
לוס אנג'לס  |
|
תקציב |
1.2 מיליון דולר |
|
הכנסות |
2.9 מיליון דולר |
|
הכנסות באתר מוג'ו |  reservoirdogs |
| **דף הסרט ב־IMDb** |
|   |

**כלבי אשמורת** (באנגלית: **Reservoir Dogs**) הוא סרט קולנוע מסוגת מותחן שוד משנת 1992. זהו הסרט הראשון בבימויו של קוונטין טרנטינו, שגם כתב את התסריט ושיחק בו. הסרט זכה להצלחה מסחרית ונחשב לסרט פולחן בזכות ההומור השחור, האלימות המסוגננת והמשחק.

הסרט מגולל את סיפורה של כנופיית שודדים, המתאספת במחסן נטוש לאחר שהשוד שביצעה הסתבך והפך למרחץ דמים. רובו של הסרט מתרחש באותו מחסן, אך הוא כולל גם פלשבקים על תכנון השוד וביצועו.

הסרט הוקרן בישראל לראשונה בפסטיבל הקולנוע בירושלים ביולי 1993, וזכה לבכורה ארצית ולביקורות משבחות בסוף אותו החודש.

## תקציר העלילה

הסרט נפתח בשיחת חולין בהשתתפותן של כל 8 דמויות הסרט המרכזיות, המתנהל בבית קפה קטן בלוס אנג'לס. השמונה דנים על משמעות שירהּ של מדונה "Like A Virgin" ("כמו בתולה") ולאחר מכן מתפתח ביניהם דיון על מנהג התשר. שישה מהם לבושים בחליפות שחורות ועונבים עניבות תואמות; לאחר יציאתם מהמסעדה, ישנה סצנת פתיח, שבה כל הדמויות הולכות בסגנון "הליכת הגיבורים" (Hero walk), לצלילי השיר "Little Green Bag".

לאחר סצנת הפתיחה נראה **מיסטר אורנג'** (טים רות') במושב אחורי של מכונית, כשהוא מכוסה בדם מפצע ירייה בבטנו. במכונית נוהג **מיסטר וייט** (הארווי קייטל) המסיע אותו למחסן נטוש שבו קבעו השודדים להיפגש לאחר שוד היהלומים שהסתבך. ניתן להבחין בידידות עמוקה בין מיסטר אורנג' למיסטר וייט, מעין יחסי אב ובן. מיד לאחר שהם מגיעים למחסן, מגיע גם **מיסטר פינק** (סטיב בושמי) למקום, וטוען שיש "חפרפרת" בין חברי החוליה, ובינתיים אורנג' מאבד את הכרתו. תגרה מתפתחת בין מיסטר פינק לבין מיסטר וייט כתוצאה מוויכוח האם לקחת את אורנג' הפצוע לבית חולים. **מיסטר בלונד** (מייקל מדסן) נראה מביט במריבה. פלאשבק מראה כי בלונד הוא חבר ותיק של **ג'ו קאבוט** (לורנס טירני), מתכנן השוד, ואף ישב במקומו בבית הסוהר. בגלל התנהגותו הרצחנית של מיסטר בלונד במהלך השוד, הוא מתואר על ידי מיסטר וייט ומיסטר פינק כאדם בעל לקות נפשית חמורה.

מיסטר בלונד מוביל את מיסטר וייט ומיסטר פינק למכוניתו וחושף בפניהם שוטר בשם **מרווין נאש** (קירק בולץ), הכפות בחבלים בתא המטען. השלושה לוקחים את נאש למחסן, קושרים אותו לכיסא ומכים אותו בניסיון לגלות את זהות הבוגד, בעוד נאש ממשיך לטעון שאינו יודע דבר. לאחר מכן מגיע **אדי "נייס גאי" קאבוט** (כריס פן), בנו של ג'ו. הוא יוצא עם וייט ופינק על מנת להביא את היהלומים שנשדדו ממקום מחבוא. הם לוקחים איתם את המכוניות הגנובות החונות ליד המחסן, כדי שלא ימשכו את תשומת לבם של השוטרים.

אחרי צאתם מתחילה הסצנה המפורסמת ביותר בסרט: מיסטר בלונד נשאר עם נאש ומתעלל בו - הוא כורת את אוזנו לצלילי השיר Stuck in the Middle with You  ושופך עליו בנזין כדי לשרוף אותו. כשמיסטר בלונד עומד להצית את נאש, הוא נורה למוות על ידי מיסטר אורנג', ששב להכרה.

מיסטר אורנג' מתוודה בפני נאש החבול והכפות על כך שהוא שוטר סמוי במשטרת לוס אנג'לס, והחפרפרת שגרמה לכישלון השוד. בתגובה מתוודה נאש כי הוא יודע על כך ואף נערכה ביניהם הכרות בעבר בתחנת משטרה. לאחר מכן נראה הפלאשבק של מיסטר אורנג' (ששמו האמיתי הוא פרדי נונדייק), המתאמן להיות חפרפרת בקרב אותה כנופיה. הוא רוכש את אמונם בזכות סיפור כיסוי, שלפיו הוא סוחר סמים. אט אט, אורנג' משתלב בכנופיה ונהיה אהוב על חבריו ובמיוחד על מיסטר וייט. בהמשך הפלאשבק, ג'ו מסביר לשודדים את תוכניתו, וכאמצעי זהירות אוסר עליהם לערוך ביניהם היכרות ולחשוף פרטים אישיים ונותן להם שמות של צבעים, שבהם יכנו אחד את השני.

ביום השוד, חלק מהשודדים נמלטים מהשוטרים במכונית קטנה וישנה, שבה נוהג **מיסטר בראון** (קוונטין טרנטינו), שנפגע בראשו מאש המשטרה. הנסיעה לא אורכת זמן רב - בראון פצוע הראש מתנגש במכונית החונה בסמטה צרה. שני הנוסעים הנוספים ברכב - מיסטר וייט ומיסטר אורנג' - יוצאים ממנה, כשהם משאירים מאחור את מיסטר בראון, שמת בינתיים מפציעתו. הם בורחים לאחר שמיסטר וייט יורה בשני שוטרים שנסעו אחריהם. לאחר זמן קצר השניים עוצרים אישה הנוהגת ברחוב שומם. הם מנסים לשדוד את רכבה באיומי אקדח, אך שכשמיסטר אורנג' עומד לגרור אותה החוצה, האישה יורה בו ופוצעת אותו. אורנג' בתגובה יורה בה למוות, ואז הסרט שב אל הסצנה מתחילת הסרט, שבה אורנג' המדמם מובל על ידי וייט אל המחסן ברכב הגנוב.

לאחר מכן הסרט חוזר להווה: מיסטר וייט, מיסטר פינק ואדי חוזרים למחסן ומוצאים את גופתו של מיסטר בלונד. מיסטר אורנג' מספר לאחרים את אשר קרה, אך בנוסף טוען שבלונד תכנן לרצוח את חברי הכנופיה ולקחת את תיק היהלומים ששדדו. מתוך זעם על מותו של מיסטר בלונד, אדי יורה בשוטר למוות וגורס כי בלונד היה חבר שהוכיח את נאמנותו ועל כן שולל את טענתו של אורנג' ודורש לדעת את האמת. לאחר מכן מגיע ג'ו קאבוט, מתכנן השוד ואביו של אדי, ומספר לנוכחים שבמהלך השוד **מיסטר בלו** (אדי בנקר) נורה למוות על ידי שוטרים. ג'ו מאשים את אורנג' כי הוא ה"חפרפרת", אורנג' מכחיש בתוקף את ההאשמה וג'ו מכוון אליו אקדח.

מיסטר וייט מחליט להגן על אורנג' הפצוע. הוא מתעמת עם ג'ו ומאיים עליו באקדחו. אדי נחלץ לעזרת אביו ומאיים על וייט באקדח וכך נוצר תיקו מקסיקני. בסופו של דבר, כל אחד מהם יורה באחר כמעט באותו הזמן, כאשר וייט יורה קודם בג'ו ומיד באדי. ג'ו ואדי מתים במקום, וייט נפצע קשה ואורנג' סופג פציעת ירי נוספת. מיסטר פינק - שלא התערב בוויכוח ונותר ללא פגע - לוקח את התיק עם היהלומים ובורח.

מיסטר וייט בא בשארית כוחותיו לחבק את מיסטר אורנג', שכעת פצוע קשה אף יותר. אורנג' מתוודה בפני וייט על היותו שוטר. בעוד וייט השבור מצמיד אקדח לראשו של אורנג', נשמעים שוטרים המסתערים למחסן ודורשים מווייט להוריד את האקדח, ולאחר מכן נשמעות מספר יריות ומיסטר וייט מתמוטט אל מחוץ לתמונה.

## שחקנים ודמויות

|  | שם השחקן/ית | שם הדמות | אודות הדמות |
| --- | --- | --- | --- |
| ‏ | הארווי קייטל | לארי דימיק / מיסטר ווייט |  |
| ‏ | טים רות' | פרדי נונדייק / מיסטר אורנג' |  |
| ‏ | סטיב בושמי | מיסטר פינק |  |
| ‏ | קוונטין טרנטינו | מיסטר בראון |  |
| ‏ | מייקל מדסן | ויק וגה / מיסטר בלונד |  |
| ‏ | אדוארד בנקר | מיסטר בלו |  |
| ‏ | לורנס טירני | ג'ו קאבוט |  |
| ‏ | כריס פן | אדי "נייס גאי" ("הנחמד") קאבוט |  |
| ‏ | קירק בולץ | מרווין נאש |  |
| ‏ | רנדי ברוקס | הולדוויי |  |

## לקריאה נוספת

* קובי ניב, **תסריטאות** (2004) – מכיל ניתוח של הסרט.

## קישורים חיצוניים

* כלבי אשמורת, ברשת החברתית פייסבוק
* "כלבי אשמורת", במסד הנתונים הקולנועיים IMDb (באנגלית)
* "כלבי אשמורת", באתר נטפליקס
* "כלבי אשמורת", באתר AllMovie (באנגלית)
* "כלבי אשמורת", באתר Rotten Tomatoes (באנגלית)
* "כלבי אשמורת", באתר Box Office Mojo (באנגלית)
* "כלבי אשמורת", באתר Metacritic (באנגלית)
* "כלבי אשמורת", באתר אידיבי
* "כלבי אשמורת", במסד הנתונים הקולנועיים KinoPoisk (ברוסית)
* חגי לוי, סרט / מה כבר אפשר והוסיף?, חדשות, 9 באוגוסט 1993 - ביקורת
* לירון סיני, כלבי רוח - סקירת הסרט בשילוב קטעי וידאו מתוכו, באתר ynet, 25 באוקטובר 2010
* דורון פישלר‏, "כלבי אשמורת" חוגג 20: הסרט שעשה את קוונטין טרנטינו, באתר וואלה, 23 באוקטובר 2012
* אורי קליין, "כלבי אשמורת" הוא אחד מסרטי הביכורים המפעימים אי פעם. בזמן אמת, אי אפשר היה לדעת, באתר הארץ, 17 בפברואר 2022

## הערות שוליים